Karkkilalainen Unna Komonen koki elämänsä yllätyksen viime vuoden maaliskuussa, kun hän sai esikoislapsensa 45-vuotiaana. Äiti ei saanut kuitenkaan haluamaansa nimeä pojalleen.

Karkkilalaisnainen ei olisi uskonut, että hänestä tulisi onnellinen äiti vielä 45 vuoden iässä. Poika syntyi viime vuoden maaliskuun lopussa.

– No olihan se melkoinen pamaus. Meni siinä sulatellessa, Unna Komonen kertoo IS:lle.

Perheellä on ollut uuden elämäntilanteen lisäksi muutakin sulateltavaa. He ovat kamppailleet suomalaisen nimibyrokratian kanssa.

– Arki on sujunut lapsen kanssa ihan hienosti. Ei valittamista. Hän olisi kyllä nimensä mukainen, mutta sitä nimeä ei ole kyllä vielä hyväksytty. Hän on oikea ilopilleri. Nimenomaan se valontuoja, äiti kertoo.

Lapsi syntyi aamuyön tunteina ja lapsen vanhemmille olisi ollut tärkeää, että pojan nimessä olisi ollut sana aamutähti – valontuoja. Vanhemmat pitivät suomenkielistä Aamutähti-nimeä tai myös aamutähteä tarkoittavaa Venusta liian feminiinisenä pojalle.

Unna Komonen on valmis valittamaan poikansa nimiasiassa korkeimpaan hallinto-oikeuteen.­

SYNTYI ajatus Luciferosta. Vanhemmat halusivat sen lapsen kolmanneksi nimeksi. Maistraatti ei sitä kuitenkaan hyväksynyt. Sen jälkeen vanhemmat ehdottivat Fosforos-nimen hyväksymistä.

Vanhemmat kertoivat, että nimeä käytettiin antiikin Kreikassa aamutähden jumalasta ja aamutähdestä. Alkuperäinen kirjoitusasu nimelle oli tosin Eosforos tai Phosphorus.

Sama juttu. Vanhempien nimitoive ei mennyt tälläkään kertaa läpi.

LÄNSI-UUDENMAAN maistraatti totesi, ettei Fosforos ole yleisesti käytössä oleva nimi, minkä lisäksi nimen käytöstä voisi aiheutua lapselle ilmeistä haittaa. Maistraatti perusteli haitta-asiaa sillä, että Fosforos on kuusiosainen tutkielmakirja saatanan olemuksesta ja okkultismin filosofiasta.

Nimilausuntoja maistraatille antava Nimilautakunta piti Fosforos-nimeä myös kotimaisen nimikäytännön vastaisena.

Vanhemmat eivät tyytyneet maistraatin päätökseen, vaan valittivat asiasta Helsingin hallinto-oikeuteen. Vanhemmat perustelivat Fosforos-nimen käyttöä monin eri tavoin.

Heidän mielestään nimi on suomalaisittain helppo ääntää ja lausua. Vanhemmat huomauttivat, että Suomessa on jo aiemmin hyväksytty nimet Venus ja Aamutähti, jotka tarkoittavat samaa kuin Fosforos.

Vanhempien mielestä kirjan nimikään ei voinut olla peruste nimen hylkäämiselle.

– Fosforos on ollut antiikin Kreikassa aamutähden jumala, eikä sillä ole ollut yhteyksiä raamatullisiin tarinoihin, vanhemmat perustelivat oikeudelle.

” Fosforos on ollut antiikin Kreikassa aamutähden jumala, eikä sillä ole ollut yhteyksiä raamatullisiin tarinoihin.

HELSINGIN hallinto-oikeus päätyi lopulta äänestämään asiasta.

Toisin kuin maistraatti, oikeus katsoi, ettei Fosforos-nimi aiheuta haittaa sillä perusteella, että se on saatanaa käsittelevän kirjan nimi. Oikeuden mielestä nimi ei ollut myöskään sopimaton. Oikeuden mielestä ehdotonta estettä nimen hyväksymiselle ei ollut.

Oikeus kuitenkin katsoi, että Fosforos on muodoltaan kotimaisen nimikäytännön vastainen, minkä takia oikeus hylkäsi vanhempien vaateen. Yksi oikeuden kolmesta jäsenestä olisi vienyt asian uudelleen maistraatin käsiteltäväksi.

Äiti kertoo olevansa pettynyt oikeuden päätökseen.

– No tietenkin se tuntuu kurjalta, koska nimi on tärkeä osa ihmistä.

– Arki on sujunut lapsen kanssa ihan hienosti, Unna Komonen kertoo.­

Hänellä on mahdollisuus hakea päätökseen muutosta korkeimmasta hallinto-oikeudesta, ja sen hän aikoo tehdä.

– Pidän sitä niin tärkeänä, että olen valmis valittamaan siitä, ja odottamaan uusia päätöksiä, äiti sanoo.

HÄNEN mukaansa Suomen etunimikäytäntö on oikeudessa muutoinkin ongelmallinen.

– Lainsäädännössä on aika iso ongelma, kun eräs perhe halusi Merikarhun lapsen nimeksi, mutta sitä ei hyväksytty. Mutta sitten Tuliotso hyväksyttiin. Siinä ei ole mitään logiikkaa, äiti sanoo.

Tällä hetkellä lapsella ei siis ole kolmatta nimeä. Hänen kaksi ensimmäistä nimeään ovat Nino Amon.